A mezőségi magyar gazdaságfejlesztési program 458 támogatási szerződését írták alá Válaszúton - Székelyföld.ma
2019. május 19. vasárnap, 13:58 perc
Magyar Levente, a Külgazdasági és Külügyminisztérium parlamenti államtitkára a szerződések aláírása előtti ceremónián kijelentette: az esemény egyfelől a Mezőség ünnepe, amelynek magyar lakossága megőrizte identitását, másfelől a magyar állam ünnepe is, amely úgy megerősödött, hogy immár a határain túlra is képes ilyen támogatást nyújtani.
Az államtitkár megemlítette: Erdélyben Mezőségen indították el az első gazdaságfejlesztési programot. A tavalyi és az idei kiírás keretében immár mintegy ötmilliárd forintos fejlesztés valósult meg a tájegységben.
"Ki gondolta volna száz évvel ezelőtt, hogy a magyar állam lesz még valaha olyan erős, hogy ki tudja nyújtani a kezeit a magyarok felé, és a magyarokkal együtt élő többségi nemzethez tartozó barátaink felé is, akik ugyanúgy gazdagítják ezt a vidéket!" - fogalmazott.
Magyar Levente megjegyezte: száz év óta először van erre lehetőség, és reményét fejezte ki, hogy az ezentúl folyamatosan lehetőség lesz az anyaország ilyen jellegű jelenlétére.
Kozma Mónika, az erdélyi gazdaságfejlesztési programokat lebonyolító Pro Economica Alapítvány ügyvezetője a ceremónia után az MTI-nek elmondta: egyfelől kis- és középvállalkozóknak, másfelől gazdálkodóknak hirdették meg a pályázatot, amely keretében legfeljebb 15 ezer eurós támogatásra lehetett pályázni erőgépek, eszközök, tenyészállatok beszerzéséhez 25 százalékos önrész biztosításával. A pályázatot Mezőség azon településeire írták ki, amelyek Kolozs és Beszterce megyéhez tartoznak. A 491 pályázó közül 458-cal kötöttek szerződést. (MTI)
Magyarországon életbe lép..